༄༅། སྤྲུལ་པའི་སྐྱེས་མཆོག་མི་ཕམ་མགོན་པོས་དྲི་བ་སྔ་ཕྱིར་མཛད་པ་རྣམས་ཕྱོགས་གཅིག་ཏུ་བཀོད་པ་བཞུགས་སོ།།

བསྟན་པའི་བསྟན་འཛིན་པདྨའི་སྙིང་པོ་ལས། །སྤྲུལ་མཛད་སྤྲུལ་པའི་རྒྱུད་འཛིན་གངས་རིའི་ཁྲོད། །གྲངས་མང་གྲངས་ཀྱི་ནང་ནས་མཆོག་གྱུར་རྗེ། །བདག་དང་བདག་འདྲའི་སྐྱབས་མགོན་གང་དེའི་དྲུང་། །ཞུ་མཆིད་སྙན་ངག་ཉམས་འགྱུར་གྱིས་དབེན་ཀྱང་། །གྲངས་མེད་བསྐལ་པའི་གོང་ནས་བཟོད་པའི་རྒྱུད། །རབ་གོམས་བྱམས་ཐུགས་འཁྲེལ་བ་མི་མངའ་ཕྱིར། །འདོད་དོན་ཚིག་འགའ་སྙན་དུ་གསོལ་བར་བགྱི། །ཆོས་རྣམས་ཀུན་གྱི་རང་བཞིན་རང་སེམས་དང་། །གཉིས་སུ་མེད་པར་གསུངས་ཀྱང་མ་

རིག་པས། །བསྒྲིབས་ཏེ་ཐེ་ཚོམ་གྱུར་རྣམས་དྲི་ཚིག་ཏུ། །ཡི་གེར་ཕུལ་ལ་བརྩོན་བས་གཟིགས་པར་གསོལ། ༈ དེ་ལ་ཐོག་མར། གསང་སྔགས་རྡོ་རྗེ་ཐེག་པའི་སྨིན་བྱེད་དབང་གི་སྐབས་སུ། གང་ཟག་གི་སྣོད་དང་སྐལ་བའི་ཁྱད་ཀྱིས། དབང་པོ་རབ་ཏུ་གྱུར་པའི་རིགས་ལ་ཡེ་ཤེས་དབབ་པ་ཙམ་གྱིས་དབང་བཞི་སྟན་ཐོག་གཅིག་ལ་ཐོབ་པར་འགྱུར་བ་དང་། འབྲིང་ལ་བུམ་དབང་ཙམ་བསྐུར་བས་སྨིན་པ་དང་། ཐ་མ་ཙམ་ལ་དབང་བཞི་ཡོངས་སུ་རྫོགས་པ་ཐོབ་པས་རྒྱུད་སྨིན་པར་གསུངས་པ་དེའི་དོན་ཧྲིལ་གྱི་

དྲིལ་ན། རྒྱུད་སྡེ་རྣམས་དགོངས་པ་མཐུན་ཕྱིར། བདེ་མཆོག་ལྟ་བུ་ལ་མཚོན་ན། མཐར་ཐུག་གི་རྡོ་རྗེ་ཕག་མོ་ནི་རང་གི་སེམས་ཉིད་སྤྲོས་པ་དང་བྲལ་བ་འདི་ཡིན་ཏེ། འདི་ཉིད་ཤེས་རབ་ཀྱི་ཕ་རོལ་ཏུ་ཕྱིན་མའང་ཡིན་ནོ། ཞེས་དང་། གཞན་ཡང་སྐྱེས་བུ་ཐབས་ཏེ་སེམས་ཤེས་རབ། ཅེས་དང་། མིག་ནི་ཐབས་ཏེ་གཟུགས་ཤེས་རབ། སོགས་དང་། སྣང་བ་ཡབ་ལ་སྟོང་པ་ཡུམ། ཞེས་སོགས་རྒྱ་ཆེར་གསུངས་ཏེ། དབང་བཞིའི་དོན་ནི་ཟུང་འཇུག་གི་ཡེ་ཤེས་ཉིད་ཁོ་ནར་བཤད་ན། དིང་སང་ནི། དབང་གསུམ་པའི་ཉམས་ལེན་ཨམ་ཞིག་ཡིན་ཟེར་ནས། ཕྱག་རྒྱ་བརྟག་པ། དགུག་པ། སྒྲིབ་པ། སྨིན་པར་བྱ་བ་སོགས་ཀྱི་རིམ་པ་ཇི་བཞིན་ནི་ལྟ་ཞོགདབབ་བསྐྱིལ་ཟློག་དགྲམ་སོགས་གང་ལ་ཡང་རང་དབང་སྤུ་རྩེ་ཙམ་མ་ཐོབ་པའི། མགོ་སོག་སྒབ་རྡུམ་ཕོ་མོ་ཟུང་དུ་བསྡེབས་ནས་འཇིག་རྟེན་གྱི་ཁམས་ཀུན་མྱུལ་

ཞིང་། ཆོས་མིན་མི་བྱེད་པའི་བྱ་བ་སྣ་གཅིག་ཀྱང་མེད་ཅིང་། ཞེ་སྡང་གི་སྤྲིན་ནག་ལས་རྡོད་བྱུག་གི་ཐོག་སེར་ཕབས་ཏེ། ཁྱིམ་སྒོ་དང་སྲང་ཁྱམས་ཀུན་ཐལ་བར་རློག་པ་འདི་འདྲ་བ་མང་པོ་མཐོང་བའི་རྒྱུས། རྒྱལ་བསྟན་གྱི་ཉི་མ་ཆུ་ལྷའི་རི་ཕག་ཏུ་གཤེགས་པར་གོ་སྟེ། ཡི་མུག་གི་མུན་པ་སངས་དུས་ཀྱི་སྐལ་བ་མ་མཆིས་པ་དང་། སྐབས་འགར་ནི། རང་སེམས་རང་འཚོ་མ་ཐུབ་པའི་ཆོ་འཕྲུལ་དུ་གོ་བ་ཞིག་ཀྱང་ཤར་བས། དེས་ན་དབང་བཞིའི་དོན་གྱི་ངོ་བོ་དང་དབྱེ་བ། ཐོབ་མཚམས་སོགས་ཀྱི་སྙིང་པོའི་འགག་དོན་ལྟར་ལགས། ༈ གྲོལ་བྱེད་ཁྲིད་ཀྱི་སྐབས་སུ། ཕྱི་རོལ་དུ་ཤ་ཁྲག་གདོས་བཅས་ཀྱི་ཕུང་པོ་འདི་ཉིད་གཙོ་བོར་གྱུར་པའི་དངོས་པོ་རི་རབ་ཁང་ཁྱིམ་རྩི་ཤིང་ནགས་ཚལ་འབྱུང་ལྔ་སྐྱེ་འགྲོ་བདེ་སྡུག་གི་ཡོ་ལང་ཐམས་ཅད་དང་། ནང་དུ་དུག་ལྔའམ་གསུམ་ལས་

སྐྱེས་པའི་རྣམ་པར་རྟོག་པ་ཕྲ་རགས་མཐའ་དག་རང་སེམས་ཀྱི་ཆོ་འཕྲུལ་ཉིད་ལས་གཞན་མ་ཡིན་པར་ཐག་ཆོད་ལ་རང་སེམས་དེ་ཉིད་ཀྱི་འགྱུ་བའམ་རྟོག་པ་ལ་འཁོར་བ་དང་། གནས་པའི་མི་རྟོག་པ་ལ་མྱང་འདས་སུ་བཞེད་པ་དང་། འགྱུ་བ་ཉིད་ལའང་། དཀར་ནག་གཉིས་སུ་སྣང་བས། གཉིས་ཀ་འཁོར་བའི་རྡྱུ་ཡིན་མིན་ཐེ་ཚོམ་དུ་གྱུར་པ་དང་། མི་རྟོག་པའམ་གནས་པ་ལ་ཡང་ཞི་ལྷག་གཉིས་སུ་གསུངས་ཕྱིར། གཉིས་ཀ་མྱང་འདས་ཀྱི་རྒྱུ་དངོས་གཞིར་འགྱུར་རམ་མི་འགྱུར་ཇི་ལྟར་ལགས། ཡང་སེམས་ཀྱི་ངོ་བོ་ཉིད་ཀྱང་སྐབས་འགའ་ཞིག་ལས་ནི། སྨྲ་བསམ་བརྗོད་མེད་ཤེས་རབ་ཕར་ཕྱིན་དུ་གསུངས་ལ། སྐབས་འགར་ནི། བརྗོད་པ་ཀུན་གྱི་རྒྱུའི་མཆོག་ཏུ་གསུངས་པས་འགལ་འདུ་ཇི་ལྟར་ལགས་དང་། ༈ ཡང་གནས་སྐབས་ཀྱི་འཆར་ཚུལ་དུ། མིག་གི་ལྟ་སྟངས་ནམ་མཁར་གཏད་ན་སེམས་

ཡང་ནམ་མཁར་གནས་ལ། ས་གཞིར་གཏད་ན་ས་གཞིར་གནས་པ།གང་དུ་གནས་པའི་ཡུལ་དེ་ཉིད་དབྱིབས་དང་ཁ་དོག་གི་རྣམ་པར་གསལ་ཡང་དེར་འཛིན་དང་བྲལ་བ། གནས་མལ་ཡང་ཆེ་ན་ཆེ་གང་ཞིང་ཆུང་ན་ཆུང་གང་བ་ལྟ་བུ་ལ། གནས་མཁན་ཁོ་རང་གི་ངོ་བོ་ནི་ཡོད་པར་ཡང་བརྗོད་མི་བདེ་ལ་མེད་པར་ཡང་བརྗོད་དུ་མི་བདེ་བ་ཞིག་འདུག་པ་འདི་ཉིད་གནས་པའི་མཚན་ཉིད་དུ་འགྱུར་རམ་མི་འགྱུར་ཇི་ལྟར་ལགས་པ་དང་། ༈ གཞན་ཡང་། སྐད་ཅིག་སྐད་ཅིག་ལ་གནས་ཤིང་། སྐད་ཅིག་སྐད་ཅིག་ལ་འགྱུ་བ་འགྱུ་རྗེས་སུ་གནས་པ་དེ་ན་བུན་ཡལ་བ་འདྲ་བ། གནས་རྗེས་སུ་འགྱུ་བ་དེ་སྤྲིན་གསར་སྐྱེས་པ་འདྲ་བ། དེ་ཡང་རྐྱེན་བཟང་ངན་གང་ཡང་ཐུག་ཕྲད་ཀྱི་དུས་སུ་གློག་འཁྱུག་པ་འདྲ་བ་འདི་ཉིད་སྒོམ་གྱི་ངོ་བོར་རུང་ངམ་མི་རུང་ཇི་ལྟར་དང་། གལ་ཏེ་དེ་ཉིད་རུང་ནའང་། གནས་

དུས་ལ་བལྟས་ན་རྐྱེན་གང་བྱུང་ཐེགས་པ་འདྲ་ཡང་། རྐྱེན་དང་ཕྲད་མ་ཐག་གནས་པས་མི་སླེབ་པ་ཤས་ཆེ་བས་ན་ཐེ་ཚོམ་གྱི་གནས་སུ་གྱུར་ལགས་པ་དང་། ལར་ཡང་། སྒོམ་གྱི་སྐབས་འདི་དག་ཏུ་གང་ཞིག་སྒོམ་བློ་མ་སྐྱེས་པར་སྒོམ་འབྱུང་བ་ནི་དཀའ་ལ། སྐྱེས་ནས་བསྒོམ་པ་ཡང་ཤིན་ཏུ་ཐེ་ཚོམས་ཏེ། མགོན་པོ་ཀླུ་སྒྲུབ་ཀྱིས་མཛད་པའི་དབུ་མ་རྩ་བ་ཤེས་རབ་ལས། གང་དག་སྟོང་པ་ཉིད་བལྟ་བ། །དེ་དག་གསོར་མི་རུང་བར་བཤད། ཅེས་པའི་དོན། རྗེ་ཟླ་འོད་གཞོན་ནུས་དཔེ་རིགས་ལུང་གསུམ་གྱིས་བསྟན་ཏེ། དཔེ་ནི། ཇི་ལྟར་ནད་པ་ལ་འཁྲུ་སྨན་བཏང་བས། ནད་དང་འཁྲུ་སྨན་གཉིས་གང་འཁྲུས་པས་ནི་ནད་པ་གསོར་རུང་བ་ཡིན་མོད་ཀྱི། ནད་འཁྲུས་ཀྱང་བཀྲུ་སྨན་མ་ཞུ་ན་དུག་ཏུ་འགྱུར་བས་ནད་པ་གསོར་མི་རུང་བས་འཆི་བར་

འགྱུར་བའི་དཔེ་དེ་བཞིན་དུ། རིགས་པའི་གཏན་ཚིགས་ཀྱང་། དངོས་པོར་ལྟ་བ་ཐམས་ཅད་ནི་སྟོང་ཉིད་བསྒོམས་པས་ཞིག་ཀྱང་། སྟོང་པ་ཉིད་ལ་ཞེན་ཅིང་འཐས་པ་ལ་ནི་གང་གིས་ཀྱང་འཇིག་པར་མི་ནུས་ཏེ། ངན་འགྲོ་ལོག་པར་ལྟུང་བར་འགྱུར་རོ། དེའི་ལུང་ནི། ཀླུ་སྒྲུབ་ཀྱི་རིན་ཆེན་འཕྲེང་བར། སྟོང་པ་ཉིད་ལ་ལྟ་ཉེས་ན། །ཤེས་རབ་ཆུང་རྣམས་ཕུང་བར་འགྱུར།ཞེས་སོགས་གསུངས་པ་དང་། སྒོམ་བློ་སྐྱོར་མི་རུང་བའི་ཚུལ་ཡང་། རྒྱལ་བའི་ཡུམ་ལས། རིགས་ཀྱི་བུ། གང་ཡིད་ལ་བྱ་རྒྱུའི་ཆོས་ཤིག་བྱུང་ན་དེ་ནི་ཡང་དག་པའི་ལྟ་བ་མ་ཡིན་ནོ། ཞེས་གསུངས་པའི་ཕྱིར་དང་། གཞན་ཡང་། སྟོང་ཉིད་མཚན་མེད་བསྒོམས་པས་ཀྱང་ངན་འགྲོར་ལྟུང་བ་དེ་ལྟ་ན། མཚན་བཅས་དམིགས་པའི་སྒོམ་ཀུན་གྱིས་ཅི་ཞིག་འགྱུར་བར་ཐེ་ཚོམ་རབ་ཏུ་ཆེ་བར་མཆིས་ལགས་པ་དང་། ༈

ཡང་། དང་པོ་གང་དུའང་མ་གྲུབ་པའི་སེམས་ཉིད་འདི་ལ། དང་པོ་བྱུང་ས་མེད། བར་དུ་གནས་ས་མེད། མཐའ་མར་འགྲོ་ས་མེད་པས་སྐྱེ་འགག་གནས་གསུམ་དང་བྲལ་ཚུལ་བཤད་པ་འབའ་ཤིག་གསུང་རབ་སྤྱི་དང་བཀའ་རྒྱུད་རིན་པོ་ཆེའི་ཁྲིད་དཔེའི་རིགས་ཐམས་ཅད་མཐུན་པར་བྱུང་རུང་། ཀུན་མཁྱེན་རང་བྱུང་ཞབས་ཀྱི་བསྟན་བཅོས་ཟབ་མོ་ནང་དོན་གཞུང་འགྲེལ་གྱི་ལེའུ་གཉིས་པ་ལུས་སེམས་གྲུབ་ཚུལ་འཆད་པའི་སྐབས་སུ། གསང་སྔགས་རྙིང་མའི་ལུང་འདྲེན་མཛད་པར། དྭངས་མ་ལྔ་འདུས་ཀྱི་ཡེ་ཤེས་ནི་སྙིང་ག་ཁོ་ནར་གནས་ཚུལ་གསུངས་པ་དང་། ད་ལྟ་ཕལ་པ་རྣམས་ཀྱི་དྲན་བསམ་ཕལ་ཆེར་ཡང་སྙིང་ནས་འཕྲོ་འདུ་བྱེད་པ་ཤས་ཆེ་བ་འདྲ་ཞིག་སྣང་བ་སོགས་ལ་ཐེ་ཚོམ་གྱི་གནས་ཁོ་ནར་གྱུར་པ་ཞིག་བྱུང་བ་ནས། དོགས་གཅོད་ཞུ་བའི་ཡུལ་དུ་གྱུར་པ་ཡིད་

བརྟན་ཐུབ་པའི་གནས་ནི་དུས་དབང་གར་ཡང་དཀོན་པ་དང་། རྗེ་ཉིད་འགྲོ་ཀུན་ཡོངས་ཀྱི་ཆེད་དུ་མཛད་པའི་སྒྲུབ་པའི་མེ་ཏོག་ལ་བར་ཆད་ཀྱི་བྱང་ལྗིར་འགྱུར་དོགས་ནའང་། གསེར་གླིང་ནས་སྟོང་ལོག་གི་འཇིགས་པས་ཀུན་ནས་བླངས་ཏེ་དྲི་འབུལ་གྱི་ཡིག་གཟུགས་འཕྲེང་བར་བཀོད་དེ་ཕུལ་བར། དམིགས་མེད་ཐུགས་རྗེ་ཆེན་པོས་བརྩེར་གཟིགས་ཀྱིས། བདག་བློ་རྣམ་རྟོག་གི་ཐག་ཧྲུལ་གཅོད་པའི་དྲི་ལན་ཡེ་ཤེས་ཀྱི་རལ་གྲི་རིག་པ་གཅེར་མཐོང་གི་མེ་འོད་དུ་འབར་བ་ཞིག་ཐུགས་རྗེས་སྩོལ་བར་གསོལ་བ་འདེབས་ཤིང་། བདག་འདྲ་དལ་འབྱོར་གྱི་ལུས་རྟེན་ཙམ་ཐོབ་ཀྱང་ལས་རླུང་གི་ཤུགས་དྲག་པོས་བསྐྱོད་པས་རང་དབང་རང་གི་འདུ་བར་དཀའ་ཞིང་།གཞན་ཕན་གྱི་ས་བོན་ནི་འདེབས་པ་དང་འདེབས་རྒྱུ་གཉིས་ཀ་དབེན་ལ། རང་དོན་སྙིང་པོར་མི་མེད་ལུང་

སྟོང་རྣམས་སུ་གྲོགས་མེད་གཅིག་པུའི་བརྟུལ་ཞུགས་ཀྱི་ཉམས་བག་ཡངས་སུ་རྒྱུ་བ་ལ་ཡིད་སྨོན་གྱི་འདུན་པ་གཏད་མེད་དུ་འཕྱོ་ནའང་། སྔོན་བསགས་ཀྱི་བང་མཛོད་སྟོངས་ཚེ་སྙིང་སྟོབས་ཀྱི་འབྱོར་པ་དང་བྲལ། ཡུལ་དགོན་དུ་བཏང་སྙོམས་སུ་གནས་པ་འདི་ལྟ་བུར་ནི། ཆོས་ཐོག་ཏུ་རྐྱེན་ངན་ཤིག་གི་སོ་ནད་ཙམ་ཡང་མི་ཐེག་བཞིན་དུ། གཤིན་པོའི་སྒྲིབ་སྦྱོང་དང་གསོན་པོའི་ཚོགས་ཡུལ་དུ་ཁས་ལེན་ཞིང་། གདོས་བཅས་ཀྱི་སྒྱེའུ་དཀོར་ནག་ལོག་འཚོའི་རྫས་ངན་གྱིས་བརྒྱང་བ་ནི་སེམས་ཀྱིས་མི་བཟོད་པའི་ཟུག་རྔུ་རྔ་མོ་རྔེའུ་སྟོར་བ་ལྟར་གྱུར་པའི་མཐུས། ཆོས་མེད་པར་མི་ཚེ་རིང་པོའི་སྨོན་ལམ་མི་འདེབས་ཐག་ཆོད་ལགས་ཚེ། མཁྱེན་བརྩེ་ཡེ་ཤེས་ཀྱི་གཟིགས་པས་འདི་བཟུང་མཐར་ཐུག་བྱང་ཆུབ་ཀྱི་བར་དུ་འདོར་མེད་དུ་གསོལ་བ་འདེབས་སོ་ཞེས་བམ་སྟེང་ངེས་འབྱུང་གི་དགོན་

པ་ནས། སེར་གཟུགས་པ་ཀརྨ་མི་ཕམ་མགོན་པོས་ཕུལ་བའོ།། ཞེས་པ་འདི་ཡན་གྱི་དྲི་ལན་དུ་སྐལ་བཟང་དགའ་བྱེད་བདུད་རྩིའི་འདོད་འཇོ་ཞེས་པ་དེ་ཉིད་ཡིན་ནོ།། ༈ ལགས། སྔོན་གྱི་དུས་ན་མཁས་པ་གཡུ་ཐོག་མགོན་པོས་རྒྱུད་བཞི་གསུངས་དུས་ཀྱི་དྲི་བ་དྲིས་ལན་ལྟར། བདག་འདྲ་བའི་འགྲོ་བ་གཅིག་པུའི་དོན་དུ། སྐལ་བཟང་དགའ་བྱེད་འདི་ལྟར་ཕེབས་པའི་བཀའ་དྲིན་ནི་བློའི་ཡུལ་ལས་འདས་ཤིང་།་འཛམ་གླིང་ལན་གསུམ་བསྐོར་ཡང་། སྡེ་སྣོད་རྒྱུད་སྡེ་གསར་རྙིང་ཀུན་གྱི་དགོངས་དོན་གཅིག་ཏུ་དྲིལ་བ་སྟན་ཐོག་གཅིག་ཁོ་ནར་རྣ་བར་ཐོས་པའི་སྐལ་བ་ནི་ད་རེས་ལས་སྔར་ཕན་མ་མཆིས་ཤིང་། སླད་མར་བྱང་ཆུབ་ཀྱི་བར་དུ་ཡང་ཟབ་དོན་ལྟ་བུ་སྟོན་པའི་བཤེས་གཉེན་དང་ནམ་ཡང་མི་འབྲལ་ཞིང་། ཇི་ལྟར་བསྟན་པའི་དོན་ཇི་བཞིན་ཁོང་དུ་

ཆུད་པ་དང་། དེ་ཡང་ཚིག་ལྟ་བུ་མ་ཡིན་པར། བརྩོན་འགྲུས་དྲག་པོས་ཉམས་སུ་ལེན་པ་སྐད་ཅིག་ཀྱང་གཡེལ་བ་མེད་པའི་སྨོན་ལམ་གྱི་བསམ་སྦྱོར་སྔོན་དུ་བཏང་ནས།སླར་ཡང་སྙན་དུ་གསོལ་པ་དང་པོ་བུམ་དབང་ཐོབ་པ་ནས་སྣོད་བཅུད་ཐམས་ཅད་ལྷར་བལྟ་དགོས་ཤིང་། བུམ་དབང་ཉིད་ལེན་པར་བྱེད་པ་ལའང་རང་ལུས་སྣང་སྟོང་སྒྱུ་མའི་ལྷར་ལྡང་དགོས་པ་དང་། དེ་ལས་ཀྱང་གོང་དུ་སྭ་བྷ་ཝའི་སྔགས་དོན་ནས་གཟོད་མ་ཉིད་ནས་རྣམ་པར་དག་པའི་སྟོང་པ་ཆེན་པོ་ཉིད་ཡིན་པ་ལ་ཡིན་པར་ངོ་ཤེས་དགོས་པ་དེ་ལྟ་ན། སློབ་མ་དེ་སྔར་ནས་དབང་བཞི་པའི་དོན་གོ་བ་ཞིག་དགོས་པར་འགྱུར་ལ། ཕྱག་བཞེས་ཀྱི་རིམ་པ་ཡང་དང་པོར་ཤིང་བུ་རྡེའུ་སོགས་ལ་བརྟེན་པའི་ཞི་གནས་དང་མཚན་མེད་ཀྱི་ཞི་གནས་སོགས་གོམས་པ་ཞིག་ལ་དབང་བཞི་བསྐུར་ན་ལེགས་པར་འགྱུར་གྱི། ད་ལྟ་

ནི་དབང་སྔོན་ལ་བསྐུར་རྗེས་ཁྲིད་འདེབས་པའི་ཕྱག་བཞེས་དང་། མཚན་ཡང་སྨིན་གྲོལ་གཉིས་ཞེས་སྨིན་བྱེད་སྔོན་ལ་ངེས་པར་འབྱུང་བས་དེས་ན་ཚུལ་འདིའི་དགོངས་པ་ཇི་ལྟར་ལགས། ༈ དབང་གསུམ་པ་ཡང་། བྱང་སེམས་སྙིང་ཁར་སླེབས་པ་ཙམ་ལ་བཟློག་དགྲམ་གོམས་སུ་བཅུག་པའི་མཐར་ནོར་བུའི་རྩེ་མོར་ལྷན་སྐྱེས་སམ། བདེ་སྟོང་ངམ། བཞི་པའི་དོན་ཁོ་ནས་བསྐྱིལ་བར་ནུས་ལ། སྔོན་གྱི་སྐྱེས་ཆེན་དག་དབུ་བྲག་ཕུག་ལ་བརྡབས་པ་དང་ཞབས་ལ་ཚེར་མ་ཟུག་པ་སོགས་ཀྱང་ལྷན་སྐྱེས་སུ་འཆར་བ་རྣམས་དང་མཐུན་པར་འགྱུར་བར་གོ་ཡང་། དིང་སང་ཁྲིད་དཔེ་དང་ཕྱག་བཞེས་དམར་ཁྲིད་ཐམས་ཅད་དུ་ནི་རྩ་ཐེམ་རླུང་ཐེམ་ཁོ་ན་ལ་གལ་པོ་ཆེར་མཛད་པར་གྲགས་ལ། འདི་ལ་ནི། སྙན་རྒྱུད་རྡོ་རྗེའི་ཚིག་རྐང་དུ། གཞན་དབང་འདོད་སྲེད་བག་མེད་ཆང་གིས་མྱོས།

།དོན་ལས་ཉམས་ཤིང་སླར་ཡང་ངན་སོང་ལྷུང་། ཞེས་དང་། ལུང་བསྟན་དག་ཏུའང་། འོག་སྡོམ་ཁན་ལ་ཐབས་ལམ་ཤེས་སོ་ཟེར། ཞེས་གསུངས་པ་ལྟར་འགྱུར་བར་གོ་བས། དེས་ན་རྩ་རླུང་ཐེམ་བུའི་དགོས་པ་དང་དགོངས་དོན་ཇི་ལྟར་ལགས་པ་དང་། དབང་བཞི་པའི་མཚན་ལ་ཚིག་དབང་རིན་པོ་ཆེ་ཞེས་འདོགས་པའི་འབྲུ་དོན་ནམ་ངེས་ཚིག་ཅི་ཞིག་ལགས། ༈ ཡང་། བུམ་དབང་གི་ལམ་སྐྱེད་རིམ་གྱི་སྐབས་སུ་བརྡ་དོན་རྟགས་གསུམ་ཞེས་པ་དེ་ཉིད་གང་དང་གང་ལགས་པ་དང་།ཁ་སྦྱོར་ཡན་ལག་བདུན་གྱི་འདྲེན་ཚུལ་ཇི་ལྟར་བཞེད་པ་ལགས། ༈ དབང་བཞི་རྫོགས་པར་ཐོབ་ཕྱིན་ཆད་སྐྱེད་རྫོགས་གཉིས་ཀྱང་སྟན་ཐོག་གཅིག་ལ་ཚང་བར་ཉམས་སུ་ལེན་དགོས་པར་གསུངས་ན། བུམ་དབང་གིས་སྐྱེད་རིམ་བསྟན་ནས། རྫོགས་རིམ་བཞི་པས་ཤུགས་ལས་བསྟན་པ་ལགས་སམ། དངོས་ནི་དབང་བཞིས་བསྟན་པར་མ་གོ་ཞིང་། ལར། སྐྱེད་རྫོགས་གཉིས་འདི་

རྒྱ་གར་དུ་ཡང་པཎ་གྲུབ་སོ་སོའི་བཞེད་ཚུལ་སྣ་ཚོགས་ཏེ། ཐུན་སྟོད་ཐུན་སྨད་སོ་སོར་ཉམས་སུ་ལེན་པའི་ལུགས་དང་སྔ་དྲོ་ཕྱི་དྲོ་དང་ཉིན་མཚན་ཐ་དད་དུ་དང་། ཚེ་སྟོད་ཚེ་སྨད་ཀྱི་ཉམས་ལེན་དུ་འདོད་པ་སོགས་མི་མཐུན་པ་མང་ཡང་། ན་རོའི་སྒྲུབ་རྒྱུད་པའི་ཕྱག་བཞེས་ལ་སྟན་ཐོག་གཅིག་ཏུ་བསྒོམ་པར་བཞེད་ན། དེ་ལྟ་བུ་སྟན་ཐོག་གཅིག་ལ་སྐྱེད་རྫོགས་གཉིས་ཀ་མ་ཚང་ན་སྐྱོན་དང་ཉེས་པ་ཅི་ལྟ་བུ་མཆིས་པ་ལགས། རྫོགས་རིམ་དངོས་ཀྱང་། དེ་ཡང་བདག་གིས་ནི་བདེ་མཆོག་དྲིལ་བུ་པའི་ལུགས་ཀྱི་དཀྱིལ་འཁོར་དུ་སྨིན་བྱེད་ཐོབ་ཁུལ་ལགས་པ་དེའི་བདག་སྐྱེད་ཀྱི་རྫོགས་རིམ་ནི་ནང་གི་ཧེ་རུ་ཀའི་སྙིང་གར་ཐིག་ལེ་ཡུངས་འབྲུ་ཙམ་ལ་ཤེས་པ་གཏད་ཚུལ་སོགས་དང་། རྫོགས་རིམ་དངོས་བསྟན་ནི། ཕྱི་གཞལ་ཡས་ཁང་ནང་གི་ལྷ་འཁོར་ལ་སྡུ་ཞིང་། དེ་གཙོ་བོ་དང་། དེ་ཉིད་ཧཱུྃ་དང་། ཧཱུྃ་ནཱ་ད་ལ་བསྡུས་ནས་སྟོང་ཆེན་གྱི་དབྱིངས་སུ་མཉམ་པར་

འཇོག་ཚུལ་སོགས་མཚན་མོའི་རྣལ་འབྱོར་དུ་བསྟན་བྱུང་ཞིང་། ཡང་། རྗེ་མི་སྐྱོད་ཞབས་ཀྱིས་མཛད་པའི་ལྷ་ལྔ་པར་ནི་ཚུལ་འདི་བདག་སྐྱེད་ཀྱི་རྫོགས་རིམ་དུ་བསྟན་ནས། སླར་ལྷན་སྐྱེས་ཀྲོང་སྐྱེད་ཀྱི་སྐུར་ལྡང་སྟེ་ཐུན་མཚམས་ཀྱི་བྱ་བའི་འཁོར་ལོ་ལ་འཇུག་ཐབས་སོགས། འདི་ལྟ་བུའི་རིགས་ཅན་མི་འདྲ་བ་ཤིན་ཏུ་མང་བས་དགོངས་དོན་རྟོགས་དཀའ་བར་གྱུར་ཚེ། ཇི་ལྟར་ལགས་པ་དང་། རྗེ་དགུ་པས་མཛད་པའི་མངོན་པར་རྟོགས་པ་མུ་ཏིག་འཕྲེང་བའི་ལྷ་རྣམས་ནི། ཐུགས་ཀའི་ས་བོན་གང་ཡིན་ལ་བསྡུ་ཞིང་དམིགས་མེད་ཀྱི་རྒྱས་འདེབས་པ་ཙམ་ལས་གཞན་པ་གང་ཡང་མ་གསུངས་པས་ཐེ་ཚོམ་དང་།གལ་ཏེ་རྒྱུད་སྡེ་གོང་འོག་གི་ཁྱད་པར་ཡིན་ན་ནི། ཕྱག་རྡོར་ལྟ་བུ་ལ་མཚོན་ན་རྣམ་འཇོམས་ནི་བྱ་རྒྱུད་ཀྱི་ལྷར་བས